Els excursionistes d’Alternatura ascendixen al Ponotx
05 de febrer 2024

![](/media/sennofe5/ponotx_c.jpg?width=850&height=617.3986486486486)

El projecte Alternatura de la regidoria d'Activitat Física, Salut i Esports va portar dissabte passat 3 de febrer una trentena d'excursionistes a pujar al Ponotx, situat en la localitat de Polop (Alacant). L'excursió va tindre una distància de 12 quilòmetres i va comptar amb un xicotet pas d’escalada al final. Els i les participants van arribar als 1.179 metres d'altura en arribar al cim d'esta muntanya situada en la Serra d'Aitana.

Esta excursió estava dirigida a persones que estigueren realitzant eixides de muntanya d'un cert nivell. Es va tractar d'una activitat de dificultat moderada que va comptar amb un desnivell de 851 metres. El tram més exigent va ser el de l'escalada final per a arribar al cim del Ponotx.

Este cim valencià és conegut també amb el sobrenom de "El lleó adormit" gràcies a l'escriptor alacantí Gabriel Miró. Es tracta d'una zona de gran valor paisatgístic i mediambiental, dins del denominat Paisatge Protegit del Puig de Campana i Ponotx.

Este espai natural està emparat per la legislació de la Comunitat Valenciana des de l'any 2006. A més, en la zona hi ha diverses microreserves de flora, amb espècies de plantes que igualment estan protegides per la legislació.

Alternatura és un programa d'activitats a l'aire lliure promogut pel departament d'Activitat Física, Salut i Esports de l'Ajuntament de Sagunt. Esta iniciativa porta més d'una dècada oferint a la ciutadania una programació estable d'excursions en la naturalesa amb predomini del senderisme. A través de les activitats que programa, Alternatura pretén donar a conéixer les muntanyes i la cultura de la Comunitat Valenciana, principalment.

*   [](http://www.facebook.com/sharer.php?u=https://aytosagunto.es/va/actualitat/els-excursionistes-d-alternatura-ascendixen-al-ponotx/ "Facebook")
*   [](http://twitter.com/share?url=https://aytosagunto.es/va/actualitat/els-excursionistes-d-alternatura-ascendixen-al-ponotx/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-excursionistes-d-alternatura-ascendixen-al-ponotx/ "Linked In")
*   [](mailto:?body=https://aytosagunto.es/va/actualitat/els-excursionistes-d-alternatura-ascendixen-al-ponotx/)